ming030890/wiki-yue-high-quality huggingface dataset:
英倫預咗每個人都會做到佢嘅職責

「英倫預咗每個人都會做到佢嘅職責」（英文：England expects that every man will do his duty）係英國海軍將領 (Vice-Admiral of the White)奶路臣(Horatio Nelson)喺1805年嘅特拉法加戰役開始之前由佢隻旗艦勝利號戰艦發出嘅訊號。特拉法加戰役係拿破侖戰爭裡面嘅決定性海戰，令到英國控制成個大海，從而制止咗法國打英國嘅計劃。
加藤龍二

加藤龍二（1969年12月24號—）係日本足球員，司職守門員，效力過Toho Titanium，東京瓦斯，PJM，柏太陽神，札幌岡薩多，廣島三箭，佐川急便東京，及熊本羅亞素。
加號

加號（+）係數學符號，主要用嚟表示算式入面嘅加數，譬如「5+2」，即係將5加咗2。
有時將個加號放喺數字前面，就代表正數，不過正常情況都可以省略。
加護亞依

加護亞依（粵拼：gaa1 wu6 aa3 ji1，1988年2月7號—）係日本嘅一個女演員。

拍過嘅作品一覽
呢個表唔完整，歡迎加料。
加賀健一

加賀健一（1983年9月30號—）係日本足球員，司職後衞，效力秋田藍閃電。
加藤高明

加藤高明（日文：加藤 高明／かとう たかあき Takaaki Katō，1860年1月25號—1926年1月28號），係日本明治、大正時代嘅政治人、子爵同伯爵。1924年6月11號，佢畀攝政裕仁任命做內閣總理大臣去到過身為止。
加賀國

加賀國係古代日本嘅一個令制國，屬北陸道地區，位置約莫係家下石川縣南部。
鈴木孝司

鈴木孝司（1989年7月25號—）係日本足球員，司職前鋒，效力新瀉天鵝。
鈴木國友

鈴木國友（1995年7月13號—）係日本足球員，打前鋒位置，效力湘南比馬。
鈴木喜丈

鈴木喜丈（1998年7月6號—）係日本足球員，司職中場，效力FC東京。
鈴木大誠

鈴木大誠（1996年5月28號—）係日本足球員，打後衞位置，效力德島漩渦。
鈴木喜三郎

鈴木喜三郎（日文：鈴木 キサブロー；1953年2月14號—）係日本青森縣弘前市出世嘅日本流行曲作曲家同結他手。

生平
佢喺日本青森縣弘前市出世，喺青森縣立弘前南高等學校畢業。
佢喺1980年代成為最活躍嘅作曲家並寫咗幾隻歌畀好多歌星。佢喺1982年嘅歌《for you…（日文：for you…）》由高橋真梨子演唱；嗰隻歌嘅粵語版本《霧之戀》由香港歌手譚詠麟演唱。1986年，佢嘅歌《DESIRE -情熱-（日文：DESIRE -情熱-）》由中森明菜演唱，並攞到第28屆日本唱片大獎嘅受獎曲。
鈴木善幸

鈴木善幸（日文：鈴木 善幸／すずき ぜんこう Suzuki Zenkō；1911年1月11號—2004年7月19號），日本政治人，曾出任郵政大臣、內閣官房長官、厚生大臣、自由民主黨總務會長、農林大臣、自由民主黨總裁同內閣總理大臣。

生平
鈴木1911年1月11號響岩手縣下閉伊郡山田町出世，家族經營住鮑魚、魷魚捕撈同埋水產加工業。
佢響岩手縣立水產學校畢業，之後入讀東京水產學校水產講習所（即依家嘅東京海洋大學）。大學畢業之後曾經做過大日本水產會會長伊谷以知二郎嘅秘書，又入過全國漁業組合連合會、岩手縣漁業組合連合會同中央水產業會。
1947年第一次出任眾議員，原先屬於社會革新黨，後嚟轉投自民黨。響1955年嘅保守合同之後加入宏池會，成為會長池田勇人嘅得力助手之一，從此開始進入權力中心。
鈴木善幸（1960年攝）
1960年第一次入閣，出任第1次池田內閣嘅郵政大臣，跟住就先後擔任過內閣官房長官、厚生大臣、農林水產大臣同埋自民黨總務會長。響出任總務會長期間曾經同中共領導人鄧小平見面，傾過關於釣魚台（日文：尖閣諸島）嘅問題；亦曾經多次利用自己嘅影響力起鐵路。
1980年5月社會黨提出對時任首相大平正芳嘅不信任動議，令到要響6月舉行參議院選舉，點知大平正芳響呢個時候過身。雖然在野黨出於同情就投票支持自民黨，令到自民黨赢咗，但係接班人就成為問題；最後響田中角榮嘅支持下，黨內搵嚟一向同大平老友嘅鈴木出任首相，兼且接手宏池會。
鈴木善幸響上任之後，為咗解決高達82兆億嘅國債，於是要進行唔加稅嘅財政重建，但由於當時全球經濟都唔好，政策並唔成功。響外交方面，他認為「日美同盟關係唔應該包埋軍事意義」，令到日美關係轉差，唔單止搞到時任外務大臣伊東正義直接唔撈，而且黨內都有人唔妥佢，特別係岸信介一派。加上鈴木成日畀人話係田中嘅傀儡，係「角影內閣」；雖然曾經諗過擺脫田中，但冇田中佢又乜都唔係，於是響1982年10月宣佈唔再連任。之後由中曾根康弘接任首相兼黨總裁。
響唔做首相之後出任黨最高顧問。響中曾根時代，鈴木試過努力平息角福戰爭，但係慢慢佢哋開始對於太過依靠田中嘅中曾根非常唔妥，所以鈴木響1984年9月提出「二階堂擁立構想」，希望籍住推舉田中派（即平成研究會）嘅第二號人物二階堂進出任總裁，從而取代中曾根。呢個提議雖然得到福田赳夫、河本敏夫等人支持，但由於田中唔想睇到自己嘅派系搞分裂，所以都係支持中曾根。最後黨內接訥田中嘅意見，中曾根得以繼續做首相。
1986年將宏池會會長一職交畀宮澤喜一。1990年，政界引退。2004年7月19號，響東京都因肺炎而過身，終年93歲。

屋企
佢老婆鈴木幸，係經伊谷以知二郎介紹下識嘅，1939年響乃木神社結婚。佢哋嘅大仔鈴木俊一係政治人；三女麻生千賀子就嫁咗畀麻生太郎，而麻生都係食政治呢行飯。
鈴木大輔

鈴木大輔（1990年1月29號—）係日本足球員，踢後衞，曾經喺2013～2014年間爲日本足球代表隊出場2次。
鈴木孝明

鈴木孝明（1981年10月7號—）係日本足球員，司職前鋒，效力過鳥棲砂岩，及水戶蜀葵。
賈伯樂提督街

又叫提督街（葡文：Rua do Almirante Costa Cabral）係澳門半島花地瑪堂區一條馬路，呢條路由賈伯樂提督圓形地開始一路去到美副將大馬路為止。
賈偉德

賈偉德（英文：Sajid Javid，1969年12月5號—）係英國政治人，英國保守黨員，2015年開始做商業創新及技能大臣。
賈利二世

賈利二世（Paschal II，又譯帕斯卡二世，1055年—1118年1月21號）係羅馬天主教第160任教宗，1099年到1118年在位。
資金槓桿

資金槓桿（粵拼：zi1 gam1 gung3 gon1；英文：Leverage）係金融投資上用到嘅一種技巧，指投資者用借返嚟嘅資金做投資。如果位投資者技術夠高，還咗錢之後仲有淨，佢噉做可以賺到極高利潤。
賈利一世

賈利一世（Paschal I，又譯巴斯加一世，—824年2月11號）係羅馬天主教第98任教宗，817年到824年在位。
資金

資金（英文：funding）係指為咗做某樣計劃而籌嘅錢，廣義上可以包埋錢以外嘅資源。
喺商業上，「要點樣為自己盤生意籌集資金」係一個重要課題，想搞生意創業嘅人需要諗出有搞頭嘅計仔，然後仲要有返咁上下口才，能夠說服啲人俾錢佢搞。
資陽區

資陽區係中國湖南益陽一個市轄區，總面積572平方公里，人口41.3萬。
賈似道

賈似道（1213年8月25號—1275年10月9號），字師憲，號悅生、秋壑，台州天台人，係南宋末年嘅外戚（中文：外戚）、丞相、軍事將領。佢係名將賈涉（中文：賈涉）亞仔，宋理宗貴妃賈氏嘅細佬，最出名嘅係抵抗蒙元同推行公田法（中文：公田法）改革。
囤積病

囤積病（或者囤積症、儲物症、強迫性囤積症、病態性囤積症、棄置恐懼症；英文：compulsive hoarding）係一種有過份收集物件（囤積）嘅病症，即使係唔值錢、有危險性或者唔衛生嘅嘢。強迫性囤積病患者所聚集嘅嘢會干擾到或者損害到患者同身邊嘅人嘅生活上嘅流動性同埋佢哋嘅基本活動，包括煮食、打掃、沖涼同瞓覺等等。
目前重未清楚強迫性囤積症係唔係一個孤立嘅病態，淨係一種由其他唔同嘅病症影響而成嘅症狀，例如強迫症。

症狀
睇埋：囤積
雖然冇明確病症症狀嘅診斷標準定義，但係根據 Frost and Hartl 1996年提供以下對呢個心理病嘅定義為：
患者有收集癖好，佢哋需要、大量收購、收集或者唔能夠拋棄對其他人睇嚟冇乜價值或者冇用嘅嘢。
居住嘅環境因為收集返嚟嘅嘢大量堆積以致令到居住空間冇咗原本嘅功能，例如甚至要用到餐枱、凳、床、樓梯或者浴缸嚟擺嘢，睡房或者浴室用咗嚟做儲物室咁。
由於囤積行為而有顯著嘅壓力同埋干擾到或者妨害到對正常生活上面嘅運作。
唔願意或者唔能夠歸還借嚟嘅嘢，當借送界線模糊嘅時候，有時甚至會演變成為偷竊行為或者竊盜癖。
強迫性囤積喺最壞嘅例子可能會造成火災，唔衛生嘅生活環境（例如老鼠，甴曱橫行），俾收集返嚟嘅嘢躓倒而受傷，對自己同其他人嘅健康同安全構成危險。
有啲患者亦可能會錯誤咁認為自己收集返嚟嘅嘢嘅價值，亦可能知道積累嘅嘢係冇用，或者對啲嘢有強烈個人精神上嘅附屬感同寄托，就算患者明知啲嘢對其他人完全毫無價值嘅。
另外有啲患者會譬如將過期嘅嘢食保留落嚟，喺某啲情況下會強烈抗拒親友幫佢哋打掃。喺其他情況下，患者會意識到雪櫃需要清理，但係由於俾屋裏面其他地方嘅類似情況下打擊倒，亦知道如果要清除雜物嘅話唔會係輕而易舉嘅事而覺得無從入手而放棄執嘢。
囧探查過界

《囧探查過界》（英文：Twilight Investigation），係香港無綫電視製作嘅時裝電視劇，由王喜、鍾嘉欣、黃浩然、李思捷、陳國邦、朱慧敏、苑瓊丹、石修、周驄同陳秀珠領銜主演，監製羅永賢。故仔用鬼魂查案做題材。
囧

囧（粵拼：gwing2），或寫做冏，有皓明嘅意思。
近幾年來，網絡上成日用囧來做表情字。咁應該係由「Orz」（失意體前屈）嘅變體「囧rz」之中抽出來嘅，所以基本意思接近「orz」。後來因為呢個字好似訝異、震驚之類表情，所以亦會喺呢啲時候用。
囧嘅通字冏，喺網上有「囧到連下巴都跌落來」嘅意思。
形：(1)鳥飛貌 例：冏然鳥逝 (2)光明貌 例：冏亮

註釋
玉篇˙囧部：「囧，大明也。」
文選˙江淹˙雜體詩三十首之十八：「囧囧秋月明，憑軒絰麑老。」 註：囧囧 明亮的樣子。
李善˙注引蒼頡篇：「囧，大明也。」
康熙字典 【丑集上】【囗字部】 囧 ·康熙筆畫：7· 部外筆畫：4
【唐韻】【集韻】【韻會】𠀤俱永切，音憬。又伯囧，人名。周太僕。正本作囧，俗訛作冏。見【書·囧命】。又與炯同。
【韓愈詩】蟲鳴室幽幽，月吐窗囧囧。【註】囧囧猶炯炯也。炯從火囧。
說文解字【卷七】【囧部】𠀤窗牖麗廔闓明。象形。凡囧之屬皆從囧。讀若獷。賈侍中說：讀與明同。俱永切。〖注〗金文囧。銅器銘文。

網上嘅囧文化
喺互聯網時代，「囧」字喺台灣嘅網上討論區社群開始流行，好快亦傳去香港，亦逐漸喺嗰度嘅青少年同埋網上族群開始普及，隨後再傳埋入中國大陸，後來隨着網絡次文化興起，主流媒體開始嘗試引入囧字作為新聞元素，開始喺電影同廣告產業產生效應。
「囧」字因佢嘅楷書外觀好似失意表情，好快喺互聯網上流行。隨後喺香港，有網民將電視劇《亂世佳人》中嘅演員胡杏兒喺劇中常做嘅委屈八字眉個樣同囧字相比，評論佢嘅演技，進行惡搞，令「囧」字喺網上更加流行。又用個字嘅形象來表示尷尬、無奈、頂唔順或者服咗你等意思。有啲網民受到Orz嘅啟發，用「囧」代替「O」字，令「失意體前屈」個頭更加寫意，寫成「囧rz」，甚至有人用呢個字開網站。
對於「囧」字喺網上流行，亦也引起一啲爭議。有人認為應該尊重漢字，用來惡搞比較不雅，有損中華文化嘅厚重感。但亦有人認為對「囧」呢類生僻字嘅關注，有利漢字文化傳播。網絡語言對漢字、方塊字嘅一種重新解讀係一種積極嘅文化傳播現象。
囧男大爆炸

《囧男大爆炸》（英文：The Big Bang Theory）係一套美國電視處境劇，由2007年開始喺哥倫比亞廣播公司播，到依家總共播咗11季。故仔圍繞幾位住埋一齊嘅天才科學家嘅日常生活。
囧探出更

《囧探出更》（粵拼：gwing2 taam3 ceot1 gaang1，22 Jump Street）係套2014年上畫嘅美國動作笑片，由菲力羅德同基斯杜化米勒做導演。
北薩窩

北薩窩（芬蘭文：Pohjois-Savo）係芬蘭嘅行政區，首府古奧皮奧。
北街

北街（英文：North Street）係香港堅尼地城一條馬路，由堅彌地城新海旁開始，去到石山街。
北蘇丹王國

未註冊嘅用戶放呢個標籤響篇文嗰陣係唔能夠完成刪文提名嘅，應該要留低詳細嘅刪因響Talk:北蘇丹王國。如果個提名未完成同埋響討論頁度無留言嘅話，噉呢個標籤就可以拎走。
北蘇丹王國（英文：Kingdom of North Sudan）係一個由維珍尼亞州嘅希頓（Jeremiah Heaton）宣稱建立咗嘅而未俾國際承認嘅蚊型國家，佢聲稱Bir Tawil係佢嘅領土。
喺2013年，佢個女同阿爸話，佢想做個真正嘅公主。於是希頓開始揾冇主權嘅地方，最後發現咗Bir Tawil。佢將仔女設計嘅「國旗」插喺嗰度，自己封自己做國王，因此佢個女做咗公主。
北蘇拉威西

北蘇拉威西（North Sulawesi）係印尼一個省，喺蘇拉威西，人口227萬，首府萬鴉老。
北角

北角係一個喺香港香港島北面，銅鑼灣同埋鰂魚涌中間嘅混合用途地區，行政來講係屬於東區。佢係全香港島最北嗰點，向住九龍灣。北角個名來自英文，North Point，係北面嘅海角咁解。

史
1919年，香港電燈有限公司喺北角開咗佢第二間發電廠。1940年代初，呢一區有一個收容國民黨軍隊嘅難民營，日佔時期嗰陣就收留加拿大戰俘。

人口史
1920年代東南亞福建巨富郭春秧開發北角，原本想起糖廠，之後糖價大跌，變咗做住宅區，就咁成為咗福建華僑嘅聚居地。之後郭春秧死咗，個仔郭雙鰲等想發展夜總會生意，啱啱上海華界又俾日本人炸到變貧民區，有大量窮人，有唔少女仔唔介意來夜總會工作，於是夜總會一間一間咁開，好似麗池夜總會同月園遊樂場及夜總會咁。嗰時世界華人最有錢嘅係福建閩南華僑，香港嘅福建華僑因為驚共產黨會好似收上海租界咁收香港，唔少都移咗民去台灣、新加坡、英美同東南亞，而家台灣、新加坡同東南亞十大富豪絕大多數都係福建閩南人。因為唔少福建人走咗，上海夜總會嘅工作人員以至上海難民湧入來搵食，重有少量上海富豪，北角因為咁俾人叫做「小上海」。當健力士世界紀錄大全喺1950年代初版嗰陣，北角係世上人口最密嘅地區。
民國嗰時華人最有錢嘅就係福建華僑同喺香港嘅廣東人，比之後廣東、福建同再之後嘅上海、江浙一帶有錢好多，而廣東富豪就去香港，福建富豪就去台灣同東南亞。而家香港富豪多數都係廣東人，隨後係福建人，只計廣東籍嘅富豪比福建以北嘅省份總和多8倍（包括上海、北京、南京，但呢類富豪都係以寧波人為主），台灣、新加坡同東南亞更絕大多數係福建閩南人，呢啲地方都有上海移民，但佢哋財富少好多。所以北角嘅夜總會本來係服務香港人、福建華僑同珠三角特別係廣州新移民富豪嘅，點知銅鑼灣同北角嘅夜總會越開越多，都開始執笠，而且福建閩南人比較保守，唔係咁鍾意夜總會，1960年代，唔少夜總會嘅舞小姐同工作人員都搬咗去九龍或者灣仔。
中國大陸喺民國時代因為成日打仗，所以係世界上最窮嘅國家，人均GDP（ppp）一直落後於非洲，喺1950年更係落後非洲兩倍。大陸大城市啲有錢佬嘅財富同香港、東南亞同英美華僑都無得比。所以喺1950年或者更早嘅抗日戰爭之前香港主要嘅移民除咗廣東省之外，大多數都係來自福建嘅華僑同福建人。而呢兩個省以外，嚟香港嘅主要係上海人而唔係相似或者重有錢嘅天津北京南京人就係咁解。香港嘅上海人多數都係夜總會嘅工作人員，其他福建以北省份同城市而喺解放前來港嘅人唔係喺大陸大富大貴嘅，就多數係同國民黨有密切關係嘅人。除咗夜總會之外，其他隨夜總會人員到港嘅上海人開咗唔少上海式嘅餐館、美容店同埋飛髮鋪去服務喺夜總會做嘅上海人。但嗰陣嘅上海亦都同傳統左派嘅革命黨好有關係，於是北角亦有啲左派支持嘅生意，好似演出粵劇嘅新光戲院。之後東南亞政治動亂，唔少福建人回流。一啲細間賣咖啡、椰子等等嘅印尼雜貨鋪係佢哋遺留落嚟嘅其中一啲痕跡，於是北角亦都畀人叫做「小福建」。
北角嘅上海人同福建華僑都學咗廣東話，並且同講其他方言嘅人通婚，成為香港人嘅一部分。
而家世界各地唔少閩南富豪來香港都會喺呢區度住，唔少人喺度炒樓，資金充足，見高價先放廣東話以外，喺度最多人講嘅係閩南話。而家北角有新豪宅，又有舊唐樓。因為區內寫字樓需求日益增加嘅關係，北角已經開始翻新。

特點
好多閩南同鄉會都係喺北角。蘇浙公學，香港第一間用普通話嚟教書嘅學校，係由早期嘅上海移民創立嘅。北角亦都有啲講閩南話嘅基督教教會。

交通
北角有港鐵港島綫同埋將軍澳綫。北角站係將軍澳綫嘅總站。
東區走廊沿住北角岸邊行。
北角有電車服務，係七個總站之一。
新巴同城巴提供巴士服務，同九巴合作搞過海巴士服務。
北角碼頭有船去紅磡，九龍城、觀塘同埋蒲台島。
每年嘅天后誕，有特別嘅航班由北角碼頭去北佛堂。
呢度都有公共小巴。
北角協同中學

北角協同中學（英文：Concordia Lutheran School - North Point）係香港一間資助男女中學，嚮香港島北角寶馬山雲景道20號，1968年創校。
雖然校舍位置傳統上被視為北角，但2013年灣仔區同東區區界調整後，校舍啱啱落入灣仔區範圍。
北薩米文

北薩米文係烏拉語系芬蘭-烏戈爾語族薩米文嘅一種方言，主要喺挪威、瑞典、芬蘭用，約莫有2.5萬人用。
北蘇門答臘

北蘇門答臘（Sumatera Utara）係印尼一個省，喺蘇門答臘，人口1298萬，首府棉蘭。
北角公共圖書館

北角公共圖書館（英文：North Point Public Library）係一間喺香港北角嘅公共圖書館。康樂及文化事務署管理，喺香港島北角百福道北角街市大廈地下。
邦聯

邦聯（粵拼：bong1 lyun4，拉丁文：confoederatio），係一個由唔同獨立國家組成嘅鬆散國家聯盟。

好處
利於合作。
中央機制可被地方節制。

唔好處
造成限制承諾嘅執行。
政治體制唔穩定。
容易造成分離主義運動。
邦蓋島

邦蓋島係印尼邦蓋群島一個島，面積268平方公里。
邦迪交界站

邦迪交界站（Bondi Junction Railway Station）係一個喺澳洲新南威爾士州鐵路嘅車站。佢而家係4號東郊及伊拉瓦拉線（Eastern Suburbs & Illawarra Line）喺雪梨市範圍嘅總站，喺1979年啟用。
邦美蜀

邦美蜀（越南文：Buôn Ma Thuột）係越南多樂省會，人口大約34萬。
邦美蜀機場

邦美蜀機場（粵音：bong1 mei5 suk6 gei1 coeng4）係喺越南多樂嘅一個機場，喺1975年嗰陣起好兼且開放畀人用嚟搭飛機。
邦芳王

邦芳王（日文：くにかおう，1880年3月18號—1933年6月1號）係日本明治至昭和時期嘅皇室成員，伏見宮貞愛親王二仔。因為佢係嫡長子，所以又叫伏見宮邦芳王。

經歷
1880年，貞愛親王同老婆利子女王嘅大仔響京都府出世，之後改名叫邦芳。
早年曾經入讀陸軍幼年學校，但響呢個時候佢有咗精神病。由於佢有精神病，搞到身體好差，所以之後明治天皇就批准佢唔使當兵。1900年，佢做咗貴族院議員。
之後佢嘅身體越嚟越差，而且病情仲冇好轉，所以響1904年廢除佢伏見宮未來繼承人一位，轉為由本身已經繼承華頂宮嘅博恭王返嚟做伏見宮未來繼承人（仲有，另一個嫡子昭德王早死）。後嚟，明治天皇見佢咁慘，唔係好忍心，所以就批准邦芳王攞特賜金（類似香港嘅綜援）。
邦芳因為身體問題，所以一生人都未結過婚。
1933年，邦芳王病死，終年五十三歲，骨灰擺咗響護國寺。
國家廣場

國家廣場 (英文：National Mall) 係一個位於華盛頓特區市中心嘅公園，入面包含咗好多唔同嘅博物館、畫廊、同雕像等等。國家廣場係由美國國家公園管理局負責管理，而每年估計有大概2,400萬位遊客。

範圍
國家廣場嘅位置係喺華盛頓特區嘅中心地帶，包含咗首都入面唔少嘅景點。國家廣場嘅範圍由4個主要景點框住：最北係白宮、最南係傑佛遜紀念堂、最東係國會大樓、而最西就係林肯紀念堂。
國家奧林匹克體育中心

國家奧林匹克體育中心（簡化字：国家奥林匹克体育中心）係中華人民共和國北京朝陽區嘅體育場館，為咗1990年亞洲運動會而起嘅，1990年起好，之後亦做過全運會、大運會同奧運會嘅比賽場地。
國家杜馬

國家杜馬 (俄文：Госуда́рственная ду́ма，拉丁化：Gosudarstvennaya duma) 係俄羅斯嘅下議院，喺1993年成立。

歷史
喺蘇聯解體之前，俄國嘅議會係叫做“最高蘇維埃”。到1993年俄羅斯憲法成立之後，正式代替成為國家杜馬。

制度
個選舉制度一般都係混合單議席單票制同埋名單比例代表制各自一半。喺2007同埋2011年嘅選舉期間，曾經試過淨係用名單比例代表制嚟選，不過之後推翻咗，繼續用返舊制度。
對於任期，國家杜馬由1993-1999年係2年，到1999-2011年係4年，而自從2011年以嚟就係5年。
國家氣象局

國家氣象局（英文： National Weather Service ， NWS ），係美國聯邦政府（United States Federal Government ）轄下嘅一個機構，目的係向公眾提供天氣預報、危險天氣警告同埋其他同天氣相關嘅資料。佢係美國商務部嘅國家海洋同大氣管理局（  National Oceanic and Atmospheric Administration，NOAA）分部嘅一部分，總部喺華盛頓大都會區嘅馬利蘭州銀泉。呢個機構由1890年開始就叫做美國氣象局（United States Weather Bureau），喺1970年改用佢依家呢個名。
氣象局透過一系列嘅國家同地區嘅天文台，同埋122個地方天氣預報辦公室（Weather Forecast Offices，WFO ）執行佢嘅主要任務。由於 NWS 係美國聯邦政府嘅一個機構，所以佢嘅大部分服務都係公開嘅，而且係免費嘅。
國家恐怖主義

國家恐怖主義，即係由某個國家對其他國家，對外國國民或對自己嘅國民進行嘅恐怖主義活動。
呢個詞彙頗具爭議，因為點樣定義恐怖主義本身喺學術同政治上都係充滿咗爭議，宣告某個國家涉及國家恐怖主義，會涉及到國際政治上嘅各種外交判斷。

定義
「國家恐怖主義」，並未有一個正式嘅學術上或國際上有廣泛認受嘅定義。唔少學者認為，由政府當局執行嘅行動可以話係屬於「國家恐怖主義」。好似話，使用「恐怖主義」來表示主要目的係引起恐慌嘅暴力行動。

聯合國指引
聯合國試過喺頒佈嘅《關於「反人類和平安全犯罪」》嘅草案法典度，提出咗有關國際恐怖主義嘅定義。
喺法典嘅第4條列明係「為政治目的，武裝由一國領土入侵另一國領土」；
第5條「由一國政府支持或執行造成另一國嘅內亂糾紛，或者該國當局對組織造成另一國嘅內亂糾紛予以容忍嘅」；
第6條「由一國政府支持或執行嘅對另一國嘅恐怖活動，或者該國當局對組織造成另一國嘅恐怖活動予以容忍嘅」，呢啲都係聯合國度對有關恐怖主義嘅規例。草案法典嘅第6條仲清楚描述咗國家有可能採取恐怖主義行動。依照呢部草案法典，國家可以畀認為進行恐怖主義活動犯罪。

國際人道法同規制恐怖主義嘅法律體系嘅主要區別
國際人道法嘅一項基本原則係參與武裝衝突嘅人士，任何時候都必須區分平民同戰鬥員，以及民用物體同軍事目標。因此，國際人道法禁止故意或直接攻擊平民或民用建築，禁止不分皂白嘅攻擊。使用人體盾牌或挾持人質嘅做法同樣受到禁止。喺暴力局勢升級成武裝衝突陣，將呢類行為稱為「恐怖主義」並唔會起到額外嘅作用，因為呢啲行為經已構成國際人道法定義嘅戰爭罪。
喺國際人道法度，戰爭入邊嘅一啲特定行為以及針對戰鬥員嘅攻擊冇受限制；而喺針對恐怖主義嘅法例度，已默認係恐怖分子嘅任何行為都受到嚴厲禁止。此外，喺非國際性武裝衝突中，如果將啲人員稱為「恐怖分子」，就可能抑制佢遵守國際人道法。

對於國家恐怖主義嘅爭議
喺社會科學同哲學領域，針對「恐怖主義」嘅討論大多係指非國家組織。聯合國反恐怖主義委員會主席話過，前12份關於恐怖主義嘅決議都未涉及國家恐怖主義，因為呢個唔係一個國際法律概念，而濫用職權嘅政府應當受到國際公約中有關戰爭罪嘅國際人權法、國際人道法嘅審判，而唔係違反咗國際反恐法規。
布鲁斯·霍夫曼博士話，分唔清國家同非國家嘅暴力會導致忽略一個事實，即「呢兩種暴力間嘅本質唔同」。霍夫曼話，即使喺戰爭度，都存在規約同畀普遍接受嘅行為準則，即禁止使用一啲特定武器同策略，以及襲擊一啲特定目標。比如，《日內瓦公約》同《海牙公約》都列明，戰爭入邊禁止將平民當成人質，對平民或戰俘做出報復，入侵中立領土等。霍夫曼仲覺得，當國家違反咗呢啲規例，應該引用「戰爭罪」論處。

曾經被指控涉及國家恐怖主義嘅國家
2013年7月，玻利維亞總統府嘅胡安·金塔納部長譴責美國實施國家恐怖主義行動。
國家安全法

國家安全法律（National Security Act，National Security Laws），係關於「國家安全」嘅政治性立法。有時法令叫《國家安全法》即「國安法」。而法律有更廣泛嘅，係涵蓋所有同國家安全相關嘅法律同規定。呢啲法律可能包括反恐法、間諜法、網絡安全法等。

美國
1947年國家安全法案（NationalSecurityAct），係美國國會喺1947年通過嘅法律。
史密斯法案，主張任何試圖推翻政府嘅言論或行為都可視為犯罪，即使呢啲言論仲未導致實際上煽動。其餘言論保障可參考《美國憲法第一修正案》保障言論自由。

加拿大
2017年國家安全法令（加拿大）（英文：國家安全法2017（加拿大））（國家安全法），2017年加拿大通過嘅法律。
加拿大《刑法》對煽動暴力同仇恨言論有明確嘅規定。根據《刑法》第59條，任何試圖煽動暴力或推翻政府嘅言論，即使尚未導致實際行動，都可被視為犯罪。

英國
《公共秩序法》對煽動仇恨同暴力嘅言論有嚴格嘅限制。雖然言論自由受到《人權法案》嘅保障，但高風險言論同上述煽動意圖，特別係恐怖主義或暴力有關。

澳大利亞
《反恐法》同《刑法》對煽動暴力同恐怖主義嘅言論有嚴格嘅限制。任何被認為具有煽動意圖嘅言論，即使尚未導致實際行動，都可能面臨法律後果。

中華人民共和國
中華人民共和國國家安全法，俗稱“廣義國安法”，係中華人民共和國全國人民代表大會常務委員會喺2015年通過嘅一般法律。
中華人民共和國國家安全法（1993年），俗稱“狹義國安法”，1993年中國人大常委會通過嘅一般法律，僅規範國安機關嘅職權行使。2014年廢止，由《中華人民共和國反間諜法》取代。
《公民舉報間諜行為線索獎勵辦法》，公民舉報間諜行為，對偵破間諜案件起到重要作用嘅，最多可以獲得50萬元人民幣嘅獎勵。

香港
中華人民共和國香港特別行政區維護國家安全法，俗稱“香港國安法”，係中華人民共和國全國人民代表大會常務委員會根據《全國人民代表大會關於建立健全香港特別行政區維護國家安全嘅法律制度同執行機制嘅決定》，於2020年6月30日通過並施行嘅一般法律。
維護國家安全條例，據香港特別行政區基本法第二十三條訂立，要香港本地立法會立法嘅國家安全法律。條例定性煽動意圖罪包括「任何」試圖引起對政府嘅憎恨、藐視或不滿嘅言行。
香港警方計劃發放賞金畀提供可靠消息嘅市民。

澳門
維護國家安全法，澳門立法會根據《澳門特別行政區基本法》第二十三條訂立嘅本地法規。

大韓民國
國家保安法，韓國國會於1947年通過嘅法律。

印度
1980年國家安全法案（英文：國家安全法案（印度））（國家安全法案），印度國會喺1980年通過嘅法律。

馬來西亞
2012年國家安全罪行（特別措施）法令（SecurityOffenses（SpecialMeasures）法），2012年馬來西亞通過嘅法律，馬國內稱為「國安法」，取代《1960年內部安全法令》。

俄羅斯
法律嚴格限制言論自由，特別係涉及批評政府或總統嘅言論。根據《反極端主義法》，任何被認為係極端主義嘅言論都可能被起訴。

土耳其
《反恐法》同《刑法》包含咗對批評政府同總統嘅嚴格限制。批評政府或總統嘅言論可能被視為侮辱國家或總統，並面臨刑事起訴。

沙特阿拉伯
嚴格嘅法律嚟限制言論自由，特別係涉及宗教同政治嘅言論。批評政府或宗教領袖嘅言論可能被視為危害國家安全，並面臨嚴重嘅法律後果。

伊朗
對批評政府同宗教領袖嘅言論有嚴格限制。任何被認為係反政府或反宗教嘅言論都可能被起訴，並面臨嚴重嘅刑罰。

其他類似概念
內部安全法令（InternalSecurityAct），簡稱「內安法令」，亦譯作「國內安全法令」，同樣係指處理國家安全嘅法令。

涉及問題
定義模糊：一啲又廣泛又模糊嘅國安法罪名定義，往往導致執法時存有解釋空間，濫用權力風險較高。
危及司法獨立：國安案件會唔受普通司法程序嘅約束，噉樣會引起對司法獨立性嘅擔憂。審理呢啲案如特定法官由行政機關指定。
民權自由限制：國安法可能會對言論自由、集會自由受於限禁。某啲言行可能被視為顛覆國家政權或分裂國家就會受到法律制裁。
外國勢力干預：國安法通常會針對同外國勢力勾結嘅行為，佢可能被用嚟打擊同國際組織或外國政府嘅正常交流，就會引起議題。
執法權力擴大：國安法會賦予執法機構額外權力，如進行秘密監察、凍結資產等，呢啲措施喺缺乏有效監督，就可能會被濫用。
車仔麪

車仔麪係香港好多人鍾意嘅一款麪，上面都係放一啲平價料餸來食。開頭係街邊小販推架車仔木頭車，響街邊度賣，唔係好乾淨，所以又叫做嗱喳麪。因為夠晒平，所以有唔少人幫襯。以2006年來計，大概係十幾蚊一餐到，睇下要幾多料。
家下無咁多小販，唔少車仔麪都唔再係推車仔，而係響舖頭賣，有時重會有貴價料㖭。

起源
車仔麪大概1950年代出現，二次大戰同國共內戰之後無幾耐。呢個時間香港市民生活都幾苦，唔少人都係大陸走難落來香港。唔係咁易搵到嘢做，所以好多人做小販攞檔，其中唔少小販係推架木頭車出來賣咖喱魚蛋同車仔麪。

車仔
車仔就係木頭車，車裏面有鋼或者其他金屬做嘅缸，打橫打直分成一格格。每格放唔同，湯料麪。另有一格係用來煮。木頭車裏面就裝石油氣爐，以前可能係火水爐，開火㷫住啲湯料同煮熟來賣。

料
一個麪可以配唔同料。買嘅人可以任揀。料就檔檔都唔同。常見有豬紅、豬皮、豬大腸、蘿蔔、紅腸、菜、雞翼、魷魚、燒賣、牛丸、咖哩魚蛋、獅子狗丸、雲吞、粉腸、蟹柳、冬菇、墨魚丸、牛腩等等。

麪
麪多數係粗麪，但係亦都可以揀幼麪，雲吞麪、瀨粉、河粉、油麪、烏冬、公仔麪、伊麪。睇下間舖有無。
車仁杓

車仁杓（粵拼：ce1 jan4 biu1，韓文：차인표，1967年10月14號—），係大韓民國嘅一個男演員。
車公

車公，又叫車大元帥，係道教神祇，相傳本來係南宋末年時嘅一位勇將，曾經護送走難嘅宋帝昰同宋帝昺到香港一帶。
國際社會對香港人居留援助措施

國際社會對香港人居留援助措施，又叫做全球救生艇，係指西方世界列國因應香港逃犯條例修訂草案爭議同《香港國安法》對香港人權自由造成嚴重破壞，從而對支持泛民主派嘅香港人提供嘅措施同政策，令呢啲香港人可以獲得佢哋國家長期居留權。

背景
2019年香港修例風波後，《香港國家安全法》喺2020年6月出台，五眼聯盟等西方國家基於人道理由，研究咗唔同嘅方案，向支持泛民主派嘅香港人施以援手，以喺該國長期居留。

時序
英國2019年3月4號，英國國會首次舉行英國國民（海外）平權會議。2020年3月，阿利斯泰爾·卡邁克爾提出嘅英國國民（海外）平權法案喺英國下議院獲首讀通過，等1997年7月1號前出生並持有英國國民（海外）護照嘅香港人，得以有條件過渡成為英籍。
 加拿大2021年2月8號，加拿大嘅港人避風港計劃推出，放寬對香港人嘅工作許可，以致其後嘅移民申請。
 澳洲截至2021年2月，澳洲因應香港國家安全法而延長香港畢業生同香港人嘅技術簽證5年
 美國2020年12月，美國國會兩黨合力推動庇護港人嘅法案《香港人民自由與選擇法》（Hong Kong People's Freedom and Choice Act），得到兩黨大多數議員嘅支持，但喺共和黨議員泰德·克魯茲一人嘅阻攔下闖關失敗。2021年2月，共和黨參議員馬可·魯比奧同民主黨嘅鮑勃·梅嫩德斯重推法案。
國際航空運輸協會

國際航空運輸協會（英文：International Air Transport Association），簡稱 IATA，係1945年成立嘅世界航空公司行業協會，總部設喺加拿大嘅滿地可。截至2023年，IATA 嘅會員來自120 多個國家嘅318間航空公司，佢哋嘅國際航班客運量佔咗全球83%。除咗為航空公司制定行業嘅技術標準外，IATA 亦都航空公司嘅定價論壇，協調機票價格。
同國際民航組織唔同，佢係全球航空公司嘅行業公會，而且係一個非政府組織。國際航協支持航空公司嘅活動，亦都係制定航空業政策同標準嘅意見機構。除咗滿地可嘅總部之外，仲有一個行政辦公室喺瑞士日內瓦。
國際籃球聯會

國際籃球聯會（Fédération internationale de basket-ball，簡寫FIBA，又譯國際籃球總會、國際籃球協會）係國際籃球組織，由世界各國嘅籃球協會組成，1932年成立。
國際結算銀行

國際結算銀行（英文：Bank for International Settlements，BIS）係一間國際金融機構。
呢篇文章可以喺維基百科嘅對應文章來擴寫。 若果你熟悉嗰種語言同呢篇文嘅主題，唔該請你幫手參考外語維基擴充文章。千祁唔好直接黐啲機械翻譯、唔可靠嘅翻譯或者低品質嘅內容。根據版權協議，翻譯文章需要喺編輯摘要註明來源，或喺討論頁頭頂寫明{{Translated page|be-tarask|Банк міжнародных разьлікаў|small=no|version=|insertversion=|section=}}。
國際聯盟

國際聯盟（League of Nations，簡稱國聯）係第一次世界大戰後組成嘅國際組織，喺巴黎和會舉行之後嘅1920年成立，宗旨係減少武器數量、平息國際糾紛同埋維持民眾嘅生活水平。
但係，國際聯盟阻止唔到法西斯嘅侵略行為。喺第二次世界大戰後嘅1946年畀聯合國取代而拉柴。
國際經濟學

國際經濟學（international economics）係經濟學一個子領域，研究國家之間嘅經濟現象。
國際自然保護聯盟

國際自然保護聯盟（IUCN），又叫世界自然保護聯盟，係個國際組織，1948年成立，目標係確保用自然資源嘅公平性，同埋生態嘅可持續發展。佢亦負責編製IUCN紅色名錄，評估各物種嘅瀕危指標。
軟件授權

軟件授權（粵拼：jyun5 gin6 sau6 kyun4；英文：Software license）係有法律性質嘅合同或指導，目的係規範受著作權保護嘅軟件使用或散佈行為。通常嘅授權方式會畀用戶來去用單一或多份該軟體嘅複製，因為若果冇授權而去用嗰個軟件，將違反著作權法畀嗰個軟件開發者嘅專屬保護。效用上嚟講，軟件授權係軟件開發者同佢嘅用戶之間個一份合約，用嚟保證喺符合授權範圍嘅情況下，用戶將唔會被控告。
軟件最佳化

軟件最佳化（粵拼：jyun5 gin2 zeoi3 gaai1 faa3；英文：software optimization）指將一隻軟件改到更加有效率，等個系統行起上嚟唔使用咁多系統資源。簡單例子有檢查吓隻軟件嘅源碼，確保段源碼完全冇任何多餘（即係有同冇都唔會影響隻軟件嘅功效）嘅碼－想像家陣編寫緊一隻網上遊戲嘅程式，隻遊戲好受歡迎，有數以十萬計嘅玩家，如果個程式嘅源碼當中有一行多餘嘅碼，噉十萬幾位玩家玩起上嚟部伺服器就要行多十萬幾行多餘嘅碼，會搞到部伺服器嘅負責大咗好多。因為噉，最佳化喺實際嘅軟件工程工作上係一個相當受重視嘅課題。
以下嘅內容，假設讀者已經識嗮電腦程式編寫嘅基礎概念。

基礎概念
内文：軟件工程、編譯期同執行期
睇埋：效率同運算複雜度理論
軟件最佳化係軟件工程上嘅一樣重要工序：軟件（software）泛指用嚟做某啲特定功能嘅電腦程式，例如一隻電子遊戲就係一隻用嚟做娛樂用途嘅軟件；齋靠日常觀察就可知，部電腦要行一個電腦程式，梗要或多或少噉花啲時間同埋記憶體，而事實表明，一個寫程式嘅人寫程式嗰陣用嘅手法，會對「個程式要行幾耐先行得完」（睇埋編譯期同執行期等嘅概念）或者「個程式要用幾多記憶體」造成具體影響。
舉個簡單例子，想像家陣想寫個程式，個程式要攞個數 a 做 input，output 出嗮所有「細過或者等如 a、又係 10 嘅倍數」嘅數，即係
如果 input 係 200，就要出 200, 190, 180, 170, 160,... 噉嘅一列數；
如果 input 係 150，就要出 150, 140, 130, 120, 110,... 噉嘅一列數；
想像下面段虛擬碼：
a = 200; # 設 a 做 200
 while (a > 0)  # 可以睇埋 while 迴圈嘅概念。
 {
   b = 10;
   if (a % b == 0} # 如果 a 係 b 嘅倍數，print a 出嚟睇。
     print(a);
   a -= 1; # a 數值下降 1
 }
上面段碼查實唔係咁有效率－b = 10 呢個步驟唔使喺個 while 迴圈每個圈度都行一次，而因為段碼有咗不必要嘅步驟，就搞到段碼行起上嚟慢咗。上面段碼可以改做：
a = 200;
 b = 10;
 while (a > 0) 
 {  
   if (a % b == 0} 
     print(a);
   a -= 1;
 }
－b = 10 呢個步驟就變成淨係做一次咁多，令到段碼效率高咗。軟件最佳化指緊嘅就係:p. 1：
「
要減少一個程式消耗嘅資源量，當中『資源量』包括－
碼嘅數量、
行起上嚟嘥嘅時間，同埋
行起上嚟嘥嘅記憶體量，
同時保持個程式功能唔變。

」
上面攞嚟做例子嗰個程式好簡單。就算做咗最佳化，齋靠肉眼睇唔多覺佢行得快咗。不過專業軟件工程上整嗰啲軟件，好多時閒閒哋成幾萬行碼咁長，有啲甚至仲有成上億行碼。對於噉嘅軟件嚟講，如果佢哋每 50 行碼就要嘥多 10 毫秒（1 毫秒 = 0.001 秒）行，已經會對佢實際用嗰陣嘅表現造成明顯影響。因為噉，專業嘅軟件工程師都相當關注最佳化嘅問題，會諗好多技巧想令啲程式更加有效率。

缺點
睇埋：可讀性同代碼難讀化
最佳化好多時會令個程式嘅可讀性下跌。
軟件建造

軟件建造（英文：software construction）係軟件工程上嘅一個工序，涉及用編程同除錯等嘅嘢嚟實際整個行得到嘅程式出嚟。
軟件工程師

軟件工程師（英文：software engineer）係一個做軟件工程嘅人。
軟件測試

軟件測試（英文：software testing）係指促進鑑定電腦軟件嘅正確性、完整性、安全性同質素嘅過程。
軟件移植

軟件移植（software porting）係指將一隻電腦軟件做修改，令佢可以喺一個同原先嘅環境唔同嘅環境（唔同 CPU、唔同作業系統）下行。
軟件組建

喺軟件工程上，軟件組建（英文：software build）係指「將源碼轉化做行得嘅程式」嘅過程。
軟件畫則

軟件畫則（Software architecture），又叫程式畫則，係寫電腦軟件之前嘅圖則，講解軟件各部份，有乜特性同細節，同埋佢哋之間嘅關係，以及點樣運作。就好似起樓之前要畫則一樣。專做軟件畫則嘅人，叫軟件畫則師。同現實起樓唔同，軟件係抽象概念，並無實體，畫則只係抽象圖則。因想像唔同，圖則會大爲不同。
畫則喺未寫軟件之前，畀人睇到大體個樣，以供一覧，畀各方商討之用。亦係專案中嘅文件。文件可供日後再用，再寫同類軟件，可以借用。

一覧
軟件畫則，由電算而來。電算早年就解難，考慮複雜程度。難題可以由演算法、資料結構，再加以概念按門歸納，分而治之而破解。未有軟件畫則之前，二十世紀，八十年代中，軟件工程界嘅先驅，就開始運用類似原則，編寫軟件。雖則只方格同綫嘅砌圖。踏入九十年代，業界就注重軟件編寫原則，諗緊規範同歸納，以概念形式，令到軟件出來無咁複雜。軟件雖則由電算而來，電算係數學分門，結合電子學，有科學元素，之但係，因爲軟件解難，因各人而不同，寫起來就因應人唔同需要，而唔同人有唔同解法，呢方面就有藝術元素。寫軟件並無話最佳方法，要視情況同人而定。軟件畫則，係用嘅人，砌嘅人，科技等等元素，夾理一齊。

圖則
式式圖則
現時流行以擬物方式，來看待概念按門歸納。物同物之間，就構成運作模形。物同物之門嘅關係，物同物之間如何交換資料。按此之上，現時興統一模型語文（Unified Model Language），用來畫則。不過唯一畫則方法，只係最流行嘅方法。
現時圖則，就好似起樓咁，按性質有幾套唔同圖則。大致可分門如此。一者，功用圖則，二者，擬物圖則，三者，結構圖則，四者，運行圖則，五者，安裝圖則，六者，用者圖則，七者，資料圖則。

常規
按經驗，軟件畫則會歸納一啲常規，但按用處唔同，而施行唔同，慳啲畫則時間。

標準
現時有萬國標準，ISO/IEC 42010。
銀根

銀根係市面上錢夠唔夠，卽係供應情況，銀根緊就係唔夠，銀根鬆就係好夠。抽銀根係減少市面錢銀供應，銀行收緊借款，都係其中一例。

第啲語言
英文叫monetary situation。

名
一九三五年以前，中華民國用銀本位制，交易各地都用銀爲主。市面上流通銀有幾多，就代表銀根鬆緊。依種叫法，一直流傳落來，用於非銀本位制下。
銀樓金粉

《銀樓金粉》（The Silver Chamber Of Sorrows）係香港電視廣播有限公司民初劇集，由薛家燕、秦沛、伍詠薇、伍衛國、楊思琦、陳秀珠、胡諾言、胡定欣主演，監製唐基明。呢套劇喺2008年4月28號首播，一共21集。
銀星勳章

銀星勳章（英文：Silver Star），係美軍一項跨軍種通用嘅勛獎，又係聯邦軍事勛獎入面最高級嘅軍事獎章。銀星勳章係為咗表彰面對敵人嗰陣時做出英勇行為，但又未達到榮譽勳章，或者服務十字勳章授予條件嘅人；空軍飛行員擊落五架飛機或者以上之後，就可以攞。

史
銀星勳章嘅前身係1918年7月設立嘅「嘉獎星」。1932年7月，美國戰爭部下令以銀星勳章嚟取代一戰嗰陣時設立嘅嘉獎星。美國國會響1942年8月授權美國海軍頒發銀星勳章，12月授權美國陸軍頒發。現存關於銀星勳章嘅規定位於美國法典嘅第十卷。美國國防部無保留銀星勳章嘅授予記錄，有調查顯示自從銀星勳章創立以嚟，大約頒發咗10萬到15萬枚。
大衛·哈克沃思上校係最多次被授予銀星勳章數嘅人。佢響韓戰同越戰期間，得到十枚銀星勳章。1944年，陸軍女護士瑪麗·羅伯茨中尉、依萊恩·羅伊少尉、麗塔·弗吉尼亞·魯爾克少尉同埋艾倫·安斯沃思少尉因為撤離嗰陣時嘅英勇表現，成為首度獲頒銀星勳章嘅女性。

外觀
銀星勳章係一個外徑38毫米嘅金色五角星，金星嘅中間有一圈月桂花環，環繞住銀色五角星同金色嘅射線。勳章背面刻住「授予行動中嘅英勇行為」（英文：FOR GALLANTRY IN ACTION）嘅字樣。綬帶闊35毫米。
銀杏齒中喙鯨

銀杏齒中喙鯨（學名：Mesoplodon ginkgodens）係喙鯨科樽頭鯨屬嘅其中一個種。
銀柳

銀柳（粵拼：ngan4 lau5；學名：Salix caprea）係楊柳科柳屬嘅落葉灌木，原產歐洲同中亞、西亞地區。

用途
植株可以做花卉，梗可以整笛。

文化
植物喺全球都有一定嘅文化。喺華人社區可以做年花；喺斯堪的納維亞半島可以用佢嘅梗整柳笛。
銀座綫

銀座綫（粵拼：ngan4 zo6 sin3，日文：銀座線／ぎんざせん Ginza sen */?）係日本兼全亞洲第一條鐵路線，連接台東區同埋澀谷區。由東京地下鐵營運。鐵道要覽（日文：鉄道要覧）入面叫做「3號線銀座線」。起點站係淺草站，終點站係澀谷站，總共有19個站。
銀座線
博膠省

博膠省（粵音：bok3 gaau1 saang2，老撾文：ແຂວງບໍ່ແກ້ວ），係喺老撾嘅一個省，面積夾埋6,.196平方公里，家陣約莫有179,243人喺呢度住緊。
博鰲

博鰲，係海南省瓊海市嘅一個鎮。面積大約31平方公里。佢喺瓊海市東面海邊，萬泉河入海口。東面接住南中國海、南面同萬寧市交界，西面同瓊海市朝陽鄉、上甬鄉隔籬，北面同潭門鎮接壤。距離瓊海市嘉積鎮17公里、海口市105公里、三亞市180公里。佢係半漁業半農業嘅鎮，亦係國際會議組織——博鰲亞洲論壇嘅永久性會址所在地。
博覽館站

博覽館站（粵拼：bok3 laam5 gun2 zaam6；英文：AsiaWorld-Expo Station）係港鐵一個機場快綫車站，地鐵公司（港鐵公司前身）為配合亞洲國際博覽館而特別起嘅新車站，隨住亞洲國際博覽館喺2005年12月20號揭幕而正式啟用，並取代機場站成為港鐵機場快綫嘅新終點站。車站只有一個月台，隔籬嘅月台係機場快綫嘅整備月台。
為咗方便往來亞洲國際博覽館參觀展覽或者欣賞演唱會等活動嘅乘客，港鐵提供特別優惠畀往來該站嘅乘客，乘客只需用八達通卡搭機場快綫前往該站落車，並至少逗留1小時30分鐘（以該站出閘後至回程再入閘之間計算），同一日內以同一張八達通卡搭機場快綫回程，即可享有折扣，往返青衣站同博覽館站嘅成人即日來回車費係港幣42蚊（單程60蚊），九龍站係64蚊（單程90蚊），香港站係72蚊（單程100蚊）。乘客同時可享有免費八達通港鐵市區綫接駁服務（東鐵綫頭等除外）。

車站大堂
博覽館站設有兩個獨立出入口，兩個出入口設有一條收費區嘅行人通道連接。基於乘客量同埋開放時間需要，博覽館站客務中心設於車站大堂東面嘅A出口，而西大堂嘅B出口只有幾部售票機同埋八達通增值機同查閱機畀乘客用。

車站月台
博覽館站設有1個側式月台，月台位於地面，長度可容納機場快綫10卡車廂停泊，但現時只係用其中8卡月台，並裝有月台幕門。

機場快綫整備月台
由於博覽館站前身係機場快綫嘅整備月台，所以而家喺博覽館站側邊仍然保留島式月台，以便列車調動同停泊。而家港鐵公司更喺該月台加建月台廣告板，藉此增加廣告收益。

車站出口
博覽館站只設有2個車站出入口，其中B出口只係喺西面展覽場館有活動嘅時間先會開放。
A - 博覽館大道東入口
亞洲國際博覽館東入口
設有失明人士引導徑往返出口
B - 博覽館大道西入口
亞洲國際博覽館西入口
出口只係喺西面展覽場館有活動嘅時間先會開放

利用狀況
由於博覽館站主要服務亞洲國際博覽館嘅乘客，因此博覽館站客量視乎博覽館展覽而定。當博覽館冇大型展覽嘅時間，車站就顯得非常冷清，大部分乘客係喺博覽館返工嘅職員。平日係用機場快綫列車，當有展覽或演唱會等大型活動舉行，部分班次就會改用東涌綫列車。

車站歷史
博覽館站的機場快綫整備月台
博覽館站原本係機場快綫嘅整備月台，主要係畀機場快綫列車停泊、列車清潔同埋提供空間畀車長休息。直至亞洲國際博覽館動工，就將整備月台位置改做博覽館站工地，以服務亞洲國際博覽館嘅乘客。車站於2005年12月20號同亞洲國際博覽館同步啟用。

車站命名
博覽館站原本想用機展站做站名，因為「機場展覽中心」而命名。後嚟展覽中心正式命名做「亞洲國際博覽館」，車站亦落實用而家嘅名。
博興

博興係中國山東濱州一個縣，總面積901平方公里，人口49萬。
博蒂卡里奧費雷拉

博蒂卡里奧費雷拉（Boticário Ferreira，1799年—1859年7月12號），全名安東尼奧·羅德里格斯·費雷拉（Antônio Rodrigues Ferreira），係巴西嘅政治人、藥劑師同軍人。1843年至1849年同1850年至1859年期間出任福塔雷薩市市長。
博雅教育之道

《博雅教育之道》（英文：Lingnan University - The Liberal Arts University In Hong Kong）係香港電視廣播有限公司嘅資訊節目，由李璧琦、區永權主持，喺2017年12月9號開始香港時間逢禮拜六22:30到23:00喺翡翠台播。節目由嶺南大學贊助，講佢喺香港復校50年，點樣去傳承「博雅教育」嘅傳統。
許舒

許舒博士（英文：James William Hayes；多數署名James Hayes；1930年—2023年），JP係香港政府退咗休嘅公務員，處埋過舊時荃灣區（包括埋今日葵青區）城鄉發展。佢亦以考據香港史聞名，收藏唔少舊文獻。佢係皇家亞洲學會香港分會會員，做過分會7年會長。佢雖然係鬼佬，但佢識中文，同曉講廣東話。對新界同新安縣好有認識。
荃灣1960年代開始發展做衞星城市，許舒因為喺新界理民府負責荃灣事務，做荃灣理民官兼市鎮專員 （Town Manager & District Officer Tsuen Wan），所以多負責處理帶出嘅鄉民糾紛，包括搬村，風水同水上人上岸問題。
許舒喺皇家亞洲學會香港分會嘅學報上發表好多文章。亦寫過幾本書，其中《Tsuen Wan growth of a new town and its people》一書，亦畀人譯做中文版《滄海桑田話荃灣》。
和宜合道上面村門大字，都有佢嘅題字。

生平
佢1956年入職香港政府，職位係Cadet Officer Class II。1970年升District Officer。同年，佢響倫敦大學考到博士。佢專寫香港鄉村史，亦涉大清史。唔單止學術重要，呢啲研究係幫到理解香港殖民地政府。1985年，佢最後升到去Regional Secretary, New Territorries，即係新界政務署署長。去到1987年退休。
因為佢有咁長期嘅貢獻，1986年得到Companion of the Imperial Service Order(ISO)。
許芬

許芬（—2002年）係廣東同香港嘅女演員。
許芬後生喺華南文學藝術學院戲劇系讀書。後來移民香港。
1950年，佢讀書嗰陣識咗同學簡瑞超，後來佢兩個結婚，生咗一對仔女。簡瑞超都係演員，做過《大浪淘沙》等電影同電視劇。
1995年，佢憑電影《伴我同行》獲第14屆香港電影金像獎最佳女主角提名。
2002年，許芬過身。佢老公簡瑞超喺2004年過身。
許美珍

許美珍（英文：Cynthia Koh，1974年3月25號—）係新加坡女藝人，喺18歲加入新傳媒前身嘅新加坡廣播局出道，而家主要參演新傳媒8頻道嘅電視劇。
許綽婷

許綽婷（粵拼：heoi2 coek3 ting4，英文：Avenna Hui，1996年6月26號—），綽號AV，係出身香港嘅女藝人。

簡歷
許綽婷喺香港出世，大學到臺灣臺中亞洲大學修讀外文系，亦有喺Youtube開設頻道分享喺臺灣嘅生活。2019年佢同無綫電視台灣製作中心合作，主持唔同嘅節目，2020年轉做自由身。
許維恩

許維恩（1981年11月11號—）係一名臺灣女藝人，擁有荷蘭人血統。2012年6月22號，佢發行咗首張唱片EP《維恩的秘密花園》。

感情生活
許維恩嘅前男朋友包括已故作詞人楊明學。
2013年開始同KID傳緋聞，2016年4月13號公開戀情。2017年11月同KID分手，四年情暫停，2018年2月13號至被爆料。
2018年2月22號同KID同遊泰國，親密熊抱被爆料，雙方正努力復合。
2018年3月28號，新聞爆出同馬來西亞籍師弟呂銳傳出無縫接軌熱戀。因經紀公司包裝成高以翔，被稱大馬高以翔。但大部份網友指出同KID神似，亦被稱為大馬KID。

婚姻
2009年，許維恩同B.A.D成員田恩沛結婚，於2012年11月離婚。
許芯悅

許芯悅（粵拼：heoi2 sam1 jyut6，Katie Hui，1990年6月25號—）係香港模特兒兼演員，2014年主持過香港有線電視節目《怪談》而做咗其中一位「怪談女」。

簡歷
許芯悅19歲開始做做廣告模特兒，拍過唔少廣告。2013年，佢參演電影《生前必做七件事》做第一女主角，但因為一條畀人叫「絕望港女」嘅網上宣傳片嘅手法太激而引起一場風波。
許芯悅2014年喺香港有線電視節目《怪談》做主持，畀觀眾叫做「怪談女」。到2016年，佢開始亮相ViuTV，當中喺真人騷節目《脫獨工程》做嘉賓，畀班男參賽者無禮對待同口頭性騷擾而感到受辱。
許育榮

許育榮，台裔親北京派人士，曾經擔任港澳台灣同鄉會唔同職務。
佢喺1999年曾經參與港澳台灣同鄉會訪問團，獲連戰副總統接見。
釧路外環狀道路

《釧路外環狀道路》（日文：釧路外環状道路，假名：くしろそとかんじょうどうろ，羅馬拼音：Kushiro-Sotokan Jōdōro）係一條連接日本北海道釧路市鶴野至釧路郡釧路町上別保嘅道路，全長16.8公里。呢條路係北海道横断自動車道嘅並行一般國道自動車專用道路（A'路線）嚟整備而成嘅。簡稱為釧路外環。
釧路機場

釧路機場（粵拼：cyun3 lou6 gei1 coeng4，日文：釧路空港）係喺日本釧路嘅一個機場，喺1961年嗰陣正式啟用。
釧路濕原國立公園

釧路濕原國立公園（日文：釧路湿原国立公園／くしろしつげんこくりつこうえん Kushiro-shitsugen Kokuritsu Kōen）係日本北海道東部一個國家公園。釧路濕原面積約180平方公里（69平方英里），係日本最大嘅濕地，係丹頂鶴同眾多野生動物嘅棲息地。個國立公園落入釧路市、釧路町、標茶町同鶴居村嘅管轄範圍。
釣鮟鱇

釣鮟鱇（學名：Lophius piscatorius）係鮟鱇科鮟鱇屬嘅其中一個種。
釣魚翁

釣魚翁（High Junk Peak）係香港嘅山，海拔高344米，喺西貢區，附近範圍劃咗入清水灣郊野公園。
釣魚翁山勢尖削，所以同西貢區東北嘅蚺蛇尖同埋屯門區嘅青山夾埋叫「香港三尖」。

地理
呢個地質圖顯示住香港斷層同唔同種類岩石嘅分佈。而釣魚翁喺新界東綠色火山石區範圍
釣魚翁係由火山岩所形成，同其他好多香港嘅高山一樣，包括大帽山，都係由花崗岩所形成。
釣鴨

釣鴨係一種遊戲同攤檔，大盆水上面，釣假鴨上來，通常節會墟期先有。盆有大有細，有方有圓，放大堆假鴨浮水。假鴨今下多數塑膠造。鴨頭上有圈或者有圓勾。釣杆實情為長杆，前方有圓勾，又或似魚桿，有線有勾。簡單啲，就用杆勾啲鴨上來。
檔口佈置，有簡單，有花巧，然而都會掛起獎品招客。
玩法唔同，鴨亦有唔同。有啲鴨隻隻一個款，實情底下有記認，有號碼。釣中某啲鴨就得獎。或者會畀幾次機會。當然又有玩法，啲釣到就有獎。
做生意唔蝕本，好似獎品以批發買價，玩一次收費，收高過獎品價。如中獎類，有啲根本好難贏，甚至呃人無得贏。好似根本無隻鴨有獎咁。

文
英文通常寫做Hook-a-duck，勾隻鴨咁意思。亦有叫duck pond，鴨池咁意思。
釤嘅同位素

釤有50個同位素，其中3個係穩定嘅。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
釦

釦係將兩樣嘢綁埋一齊嘅配件，常見嘅例子就係腰帶，帶嘅兩邊要用釦去扣住。
匙羹洲

匙羹洲（英文：Tsz Kan Chau）喺香港西面洋面，係大細磨刀一島。佢喺大嶼山小濠灣以北，屯門市以南。個島細過大磨刀同細磨刀，喺正兩島中間以南海面。匙羹洲因為似匙羹而名。
呢個島家下無人住。
匙羹

匙羹，有時就噉叫羹，係食嘢架生，有個凹位裝嘢，連住個手柄。匙羹有好多種，譬如湯羹、茶羹、餐羹咁。

概述
主要係用嚟食飯嘅時候，食食物用嘅工具（餐具），仲有煮嘢食嘅時候用嘅工具（缽食材、攪拌、壓碎或者量度嘅時候用）。有時候處理藥品嘅時候都會用到。
材料方面，多數係用不銹鋼、金、銀、黃銅或者鍍鎳嘅金屬製造。不過喺歷史上，木製同陶瓷製嘅、用角或者骨做嘅用咗好耐，特別係陶瓷同木製嘅仲而家都好普遍。例如中餐用嘅瓷匙就係陶瓷做嘅羹匙，而家都好常見。木製羹匙都有好多種賣緊。木製嘅好處係「拎起上嚟唔會凍手」、「有溫暖感覺」、「無論摸起上嚟定睇落去都會令人心理上感到舒服」。另外，飯盒入面成日會附送塑膠製嘅羹匙。除此之外，仲有啲係用得嚟食嘅材料整做嘅羹匙。
形狀方面，由一個盛嘢嘅碟仔部分同一個用嚟拎嘅柄組成。柄嘅部分可以用另一種材料整，同主體分開嘅；又或者可以成個一次過整成一體。
匙羹座

匙羹座係種飲食架生，放喺餐檯度用，用途係墊高把匙羹，唔使成把匙羹同餐檯接觸。呢樣嘢喺唔少用匙羹嘅食肆可以見到。
匠人

匠人（英文：Artisan），又叫工匠、手工藝人，係指擁有某啲熟練技巧，從事傳統手工藝嘅工作者。古代嘅手工藝係以師徒制度傳承，學徒跟住匠師做佢嘅助手，喺日常工作中學習手工嘅技術同知識；不過而家嘅教育制度普及，學生普遍可以通過學校學習日新月異嘅技藝。
吳銘然

吳銘然（英文：Jade Wu）係中國音樂製作人。
吳錄

《吳錄》係記錄東吳歷史嘅史書，作者係吳國人張勃。呢本書而今有1卷流傳，現存嘅版本係清初重修本。《三國志》嘅《吳書》唔少內容都係從《吳錄》度引用嘅。
吳錦勝

吳錦勝，香港親中派政治人，香港再出發大聯盟發起人之一。
吳里璐

吳里璐，香港電影工作者，曾經憑電影《風再起時》入圍第41屆香港電影金像獎最佳服裝造型設計。
吳金龍

吳金龍係香港親中派政治人物。

選舉經歷
喺2021年9月，佢成為香港特别行政區選舉委員會同鄉社團委員。
錢國偉

錢國偉（Wilson Chin，1962年4月9號—2020年10月27號）係香港節目監製。佢1983年加入無綫電視，2000年升做非戲劇組綜藝節目監製，製作過嘅綜藝節目包括《獎門人》系列、《香港小姐》、《香港先生》、《志雲飯局》、《美女廚房》、《味分高下》等等，2011年亦開始執導電影作品。
佢老婆係前無綫電視藝人陳宛蔚，佢哋有一個女Abby。
錢塘江

錢塘江（粵拼：cin4 tong4 gong1）係中國浙江第一大江，發源安徽黃山，經浙江入東海。
錢塘江最出名係大潮，每逢農曆每月初一到初三、十五到十八都會出現。